Íslenski söngvarinn Ólafur Kjartan Sigurðarson sló, að dómi gagnrýnenda, í gegn á frumsýningu á Bayruth-hátíðinni í Þýskalandi í fyrrakvöld, sem er frægasta Wagner-hátíð í heimi. Ólafur Kjartan segir það hafa verið markmið sitt alla tíð að hreppa hlutverk á hátíðinni og viðtökurnar hafi verið vonum framar. Angela Merkel fyrrverandi kanslari var meðal áhorfenda.
Bayruth-hátíðin er haldin árlega í Þýskalandi og er frægasta Wagner-hátíð í heimi. Ólafur Kjartan Sigurðarson baritónsöngvari var valinn til að fara með hlutverk dvergsins Alberich í Niflungahring Wagners.
Ég var ráðinn í þetta hlutverk hér fyrir ætli það séu ekki komin þrjú ár síðan ég skrifaði undir samninginn og það er eins og eðli málsins samkvæmt að ég mátti ekki segja frá í mjög langan tíma og síðan kom covid frestun á verkefninu þannig að ég er búinn að bíða ansi lengi en síðan varð það loksins að veruleika í fyrradag. Bayruth hátíðin er haldin árlega, er þetta ekki gríðarlegt tækifæri? Jú þau gerast eiginlega ekki stærri í mínu fagi það er að segja, þessi Wagner hátíð í Bayruth er einstök á heimsvísu, hér eru eingöngu flutt verk Richard Wagners enda reisti hann þetta hús sjálfur og setti sjálfur sínar óperur hér á svið.
Viðbrögð gagnrýnenda og áhorfenda hafa ekki látið á sér standa eins og Arthur Björgvin Bollason fór yfir á Rás 1 í morgun. Ólafur Kjartan var sagður hafa slegið í gegn, vera eftirlæti áhorfenda, snillingur kvöldsins og heimsklassa listamaður svo vitnað sé í nokkur skrif, og ekki aðeins fyrir sönginn heldur einnig fyrir leik.
því er ekki að neita að þetta er auðvitað mjög dýrmætt fyrir mann hvað ferilinn varðar og umboðsmaðurinn minn, umboðasskrifstofan mín mun nýta sér þetta alveg fram í fingurgóma og pósta þessu út um allt hægri vinstri og þetta verður mér auðvitað til framdráttar og er gríðarlega dýrmætt að sjálfsögðu en ég reyni að láta þetta ekki hafa áhrif
þetta er búið að vera eitt af mínum ja mitt aðalmarkmið árum saman að frumsýna hér Alberich í hringnum
Segir Ólafur Kjartan og þess má geta að vinsældir hátíðarinnar eru miklar og miðar eru pantaðir árum fram í tímann. Meðal áhorfenda á frumsýningunni í fyrradag var Angela Merkel fyrrverandi kanslari en frumsýningin stendur til föstudags.
Ólafur Kjartan Sigurðarson baritón söngvari sló í gegn á frumsýningu á Bayruth hátíðinni í Þýskalandi í fyrradag. Hann segir þetta hafa verið sitt aðal markmið alla tíð en hann hefur hlotið einróma lof fyrir. 